《归潜堂为刘京叔赋》
元代·麻革

逃渊鱼深处，避弋鸿冥飞。古来贤达士，亦复歌《采薇》。

南山先庐在，兵尘怅暌违。山空无人居，惟见草木肥。

翩然千岁鹤，一朝复来归。新筑临浑水，行径窈以微。

清流鸣前除，白云入晨扉。回顾陵谷迁，万事倏已非。

著书入理奥，得句穷天机。前路政自迫，此道傥可几。

殷勤抱中璧，黾勉留馀辉。第恐遁世志，还负习隐讥。

永怀泉上石，一觞与君挥。惜无凌风翰，遐举非所希。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。